TKS หั่นเป้ารายได้ปีนี้เหลือ 1.4 พันลบ.จากเดิมคาด 1.7 พันลบ.
TKS หั่นเป้ารายได้ปีนี้เหลือ 1.4 พันลบ.จากเดิมคาด 1.7 พันลบ.
25 พ.ย. 2558

นางสาวศิริวรรณ สุกัญจนศิริ กรรมการผู้จัดการ บริษัท ที.เค.เอส.เทคโนโลยี จำกัด (มหาชน) หรือ TKS เปิดเผยว่า บริษัทคาดกำไรสุทธิปีนี้จะใกล้เคียงกับปีก่อนที่ 280.55 ล้านบาท แต่ได้ปรับลดเป้าหมายรายได้ปีนี้ลงเหลือ 1,400 ล้านบาท จากเดิม 1,700 ล้านบาท ซึ่งต่ำกว่าปีก่อนที่มีรายได้ 1,681.74 ล้านบาท หลังจากงานภาครัฐฯไม่ออกมาตามที่คาด โดยเฉพาะการลงประชามติร่างรัฐธรรมนูญ แต่อย่างไรก็ตามบริษัทย่อยยังมีผลประกอบการที่ค่อนข้างดี ส่งผลให้กำไรสุทธิจะใกล้เคียงกับปีก่อน
นางสาวศิริวรรณ กล่าวว่า สำหรับแนวโน้มผลประกอบการปี 59 บริษัทตั้งเป้ารายได้จะเติบโตไม่ต่ำกว่า 10% จากปีนี้ ซึ่งการเติบโตส่วนใหญ่จะมาจากงานภาครัฐฯ ในขณะเดียวกันบริษัทจะมีรายได้จากผลิตภัณฑ์ใหม่ของบริษัทย่อยชื่อ บริษัท เทคโน พริ้นท์ แอนด์ เพ็ค จำกัด ประกอบธุรกิจสิ่งพิมพ์และบรรจุภัณฑ์พิมพ์ลวดลาย โดยบริษัทคาดจะเริ่มมีรายได้เข้ามาในช่วงไตรมาส 2/59 ซึ่งจะทำให้ทั้งปี 59 มีรายได้ราว 30 ล้านบาท และในปี 60 จะเพิ่มขึ้นเป็น 50 ล้านบาท ทั้งนี้บริษัทตั้งงบลงทุนไว้ราว 50 ล้านบาท เพื่อใช้ในการขยายกำลังการผลิต
ส่วนแผนการลงทุนในต่างประเทศนั้น ปัจจุบันอยู่ระหว่างเจรจาร่วมทุนและรับงานกับพันธมิตรในเมียนมาร์ กัมพูชา และลาว โดยคาดว่าจะเริ่มเห็นรายได้เข้ามาในช่วงไตรมาส 2/59
นอกจากนี้บริษัทยังอยู่ระหว่างหาพันธมิตร เกี่ยวกับธุรกิจโลจิสติกส์ เพื่อเข้ามาร่วมทุนเป็นการรองรับการเปิดประชาคมเศรษฐกิจอาเซียน (AEC) ซึ่งบริษัทคาดว่าจะเห็นความชัดเจนในปี 59